Document ID: /fineweb-2-swissfilter-quality_10-filterrobots/filtered/00093.jsonl.gz/28

Σαν σήμερα: 19 Νοεμβρίου
1944: Γεννιέται στη Λευκάδα η μεσόφωνος Αγνή Μπάλτσα. Η Αγνή Μπάλτσα σπούδασε στο Εθνικό Ωδείο και στη Μουσική Ακαδημία Μονάχου. Έκανε την πρώτη εμφάνισή της ως Cherubino στη Φρανκφούρτη και στη συνέχεια εμφανίστηκε στις περίφημες Όπερες του Βερολίνου, της Βιέννης, του Μιλάνου, του Λονδίνου, του Μονάχου, της Νέας Υόρκης και του Σικάγου. Από το 1970 έκανε τακτικές εμφανίσεις στο Φεστιβάλ Σάλτσμπουργκ με διευθυντή ορχήστρας τον Χέρμπερτ φον Κάραγιαν, με τον οποίο συνεργάστηκε για 15 χρόνια και ο οποίος την έχει χαρακτηρίσει ως τη σημαντικότερη δραματική μεσόφωνο της εποχής μας. Το εκτεταμένο διεθνές ρεπερτόριό της περιλαμβάνει σημαντικούς ρόλους και το έχει δισκογραφήσει με μαέστρους τον Κάραγιαν και τους Boehm, Bernstein, Muti, Sinopoli, Ozawa, Maazel, Davis και Abbado. Έχει δώσει πολλά κονσέρτα στην Ευρώπη, τις ΗΠΑ, τη Νότιο Αμερική και την Ιαπωνία, ενώ μεγάλη επιτυχία σημείωσε το κονσέρτο της «Τραγούδια της πατρίδας μου» με διευθυντή ορχήστρας τον Σταύρο Ξαρχάκο, καθώς και η πρώτη της κινηματογραφική εμφάνιση στην ταινία «Duett». Το 1980 της απονεμήθηκε τιμητικά ο τίτλος «Oesterreichische Kammersaengerin» (1980) και είναι επίτιμο μέλος της Κρατικής Όπερας της Βιέννης από το 1988, ενώ της έχουν απονεμηθεί μεταξύ άλλων τα βραβεία Prix de Prestige Lyrique, Deutscher Schallplattenpreis, Wilhelm Furtwaengler Preis, Goldene Ehren-zeichen des landes Wien, καθώς και χρυσό μετάλλιο της Πόλεως των Αθηνών και της Πόλεως της Βιέννης. Το 1993 εξελέγη μέλος της Ευρωπαϊκής Ακαδημίας Τεχνών και Επιστημών. Πηγή: Βιογραφική Εγκυκλοπαίδεια του Νεώτερου Ελληνισμού 1830-2016.